Odločba Komisije

z dne 23. februarja 2000

o načelnem priznavanju popolnosti dokumentacije, predložene v podroben pregled zaradi možne vključitve tiakloprida, forklorfenurona in tiametoksama v Prilogo I k Direktivi Sveta 91/414/EGS o dajanju fitofarmacevtskih sredstev v promet

(notificirano pod dokumentarno številko K(2000) 474)

(Besedilo velja za EGP)

(2000/181/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 1999/80/ES [2], in zlasti člena 6(3) Direktive,

ob upoštevanju naslednjega:

(1) Direktiva 91/414/EGS (v nadaljnjem besedilu "Direktiva") predvideva razvoj seznama aktivnih snovi Skupnosti, registriranih za vključitev v fitofarmacevtska sredstva.

(2) Prijavitelji so organom držav članic predložili dokumentacije za štiri aktivne snovi, da bi pridobili vključitev aktivnih snovi v Prilogo I k Direktivi.

(3) Dne 11. septembra 1998 je Bayer plc predložil dokumentacijo za aktivno snov tiakloprid organom Združenega kraljestva.

(4) Dne 7. decembra 1998 je SKW Trostberg AG predložil dokumentacijo za aktivno snov forklorfenuron španskim organom.

(5) Dne 17. marca 1999 je Novartis Crop Production AG predložil dokumentacijo za aktivno snov tiametoksam španskim organom.

(6) Navedeni organi so obvestili Komisijo o rezultatih prvega pregleda popolnosti dokumentacije v zvezi z zahtevami po podatkih in informacijah, predvidenih v Prilogi II in, za najmanj eno fitofarmacevtsko sredstvo, ki vsebuje zadevno aktivno snov, v Prilogi III k Direktivi. Prijavitelj je naknadno predložil dokumentacijo Komisiji in drugim državam članicam v skladu s členom 6(2).

(7) Dokumentacije o tiaklopridu, forklorfenuronu in tiametoksamu so bile 20. julija 1999 predložene Stalnemu odboru za zdravstveno varstvo rastlin.

(8) Člen 6(3) Direktive zahteva potrditev na ravni Skupnosti, da vsaka dokumentacija načelno izpolnjuje zahteve po podatkih in informacijah, predvidenih v Prilogi II in, za najmanj eno fitofarmacevtsko sredstvo, ki vsebuje zadevno aktivno snov, v Prilogi III k Direktivi.

(9) Takšna potrditev je potrebna za izvajanje podrobnega pregleda dokumentacije, pa tudi za omogočanje državam članicam, da odobrijo začasne registracije za fitofarmacevtska sredstva, ki vsebujejo zadevno aktivno snov, skladno s pogoji iz člena 8(1) Direktive in zlasti pogoja, da se podrobna ocena aktivnih snovi in fitofarmacevtskih sredstev opravi glede na zahteve Direktive.

(10) Takšna odločba ne posega v to, da se od vlagatelja zahteva predložitev nadaljnjih podatkov in informacij, če bi se med podrobnim pregledom izkazalo, da so takšne informacije ali podatki potrebni za sprejetje odločbe.

(11) Države članice in Komisija so dogovorjene, da bo Združeno kraljestvo izvedlo podroben pregled dokumentacije za tiakloprid ter da bo Španija izvedla podroben pregled dokumentacije za forklorfenuron in tiametoksam.

(12) Združeno kraljestvo in Španija bosta čim prej ali najpozneje v roku enega leta obvestila Komisijo o izidih svojih pregledov skupaj s priporočili za vključitev ali nevključitev in drugih pogojev v zvezi s tem. Po prejemu tega poročila se bo nadaljeval podroben pregled s strokovnim znanjem in izkušnjami vseh držav članic v okviru Stalnega odbora za zdravstveno varstvo rastlin.

(13) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

Naslednja dokumentacija načelno izpolnjuje zahteve po podatkih in informacijah, predvidenih v Prilogi II in, za najmanj eno fitofarmacevtsko sredstvo, ki vsebuje zadevno aktivno snov, v Prilogi III k Direktivi, ob upoštevanju predlagane uporabe:

1. Dokumentacija, ki jo je Bayer plc predložil Komisiji in državam članicam zaradi vključitve tiakloprida kot aktivne snovi v Prilogo I k Direktivi 91/414/EGS in ki je bila 20. julija 1999 predložena Stalnemu odboru za zdravstveno varstvo rastlin.

2. Dokumentacija, ki jo je SKW Trostberg AG predložil Komisiji in državam članicam zaradi vključitve forklorfenurona kot aktivne snovi v Prilogo I k Direktivi 91/414/EGS in ki je bila 20. julija 1999 predložena Stalnemu odboru za zdravstveno varstvo rastlin.

3. Dokumentacija, ki jo je Novartis Crop Protection AG predložil Komisiji in državam članicam zaradi vključitve tiametoksama kot aktivne snovi v Prilogo I k Direktivi 91/414/EGS in ki je 20. julija 1999 bila predložena Stalnemu odboru za zdravstveno varstvo rastlin.

Člen 2

Ta odločba je naslovljena na države članice.

V Bruslju, 23. februarja 2000

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 210, 10.8.1999, str. 13.

--------------------------------------------------